ดัชนีภาวะศก.ครัวเรือน ก.ค. ร่วง กังวลหนี้พุ่ง-ค่าใช้จ่ายเพิ่ม แม้รัฐออกมาตรการช่วยเหลือ
ศูนย์วิจัยกสิกรไทย เผยดัชนีภาวะเศรษฐกิจครัวเรือน เดือน ก.ค. ร่วง จากความกังวลภาระหนี้สินพุ่ง-ค่าใช้จ่ายเพิ่ม แม้รัฐออกมาตรการช่วยเหลือต่อเนื่อง
ศูนย์วิจัยกสิกรไทย เผยดัชนีภาวะเศรษฐกิจครัวเรือน เดือน ก.ค. ร่วง จากความกังวลภาระหนี้สินพุ่ง-ค่าใช้จ่ายเพิ่ม แม้รัฐออกมาตรการช่วยเหลือต่อเนื่อง
11 ส.ค. 2563

ศูนย์วิจัยกสิกรไทย ระบุว่า ดัชนีภาวะเศรษฐกิจและการครองชีพของครัวเรือนไทย (KR-ECI) ที่อาศัยอยู่ในเขตกรุงเทพฯ ปริมณฑล และพื้นที่ต่างจังหวัดในเดือนก.ค. 2563 อยู่ที่ระดับ 35.3 ปรับตัวลดลงจากระดับ 36.0 ในเดือนมิ.ย. 2563 จากความกังวลของครัวเรือนที่เพิ่มขึ้นต่อประเด็นเรื่องภาระหนี้สิน ค่าใช้จ่าย รวมถึงระดับราคาสินค้าและบริการภายในประเทศที่เพิ่มสูงขึ้น แม้ธนาคารแห่งประเทศไทย (ธปท.) จะออกมาตรการช่วยเหลือลูกหนี้ระยะที่ 2 เพิ่มเติมในช่วงเดือนมิ.ย. 2563 ต่อเนื่องจากระยะที่ 1 แล้ว สะท้อนให้เห็นถึงความกังวลของครัวเรือนต่อประเด็นเรื่องภาระหนี้สิน แม้ทางการจะมีมาตรการช่วยเหลือลูกหนี้ออกมาอย่างต่อเนื่อง
นอกจากนี้ ครัวเรือนยังมีความกังวลเพิ่มขึ้นต่อประเด็นเรื่องสถานการณ์ราคาสินค้าและบริการภายในประเทศ โดยเฉพาะราคาอาหารและค่าสาธารณูปโภค หลังราคาเนื้อสัตว์ปรับตัวสูงขึ้นในเดือนก.ค. 2563 จากอุปทานในประเทศที่ลดลงประกอบกับอุปสงค์จากต่างประเทศที่เพิ่มขึ้น อีกทั้งครัวเรือนบางส่วนยังมีค่าใช้จ่ายเพิ่มเติมเกี่ยวกับการศึกษาของบุตรหลานในช่วงเปิดภาคเรียนใหม่ และมาตรการลดค่าน้ำค่าไฟฟ้าของภาครัฐสิ้นสุดลงในเดือนมิ.ย. 2563 สอดคล้องกับอัตราเงินเฟ้อทั่วไปในเดือนก.ค. 2563 ที่ปรับตัวเพิ่มขึ้น 0.66% เมื่อเทียบกับเดือนมิ.ย. 2563
ในขณะที่ดัชนีภาวะเศรษฐกิจและการครองชีพของครัวเรือนไทยในอีก 3 เดือนข้างหน้า (3-month Expected KR-ECI) ปรับตัวลดลงมาอยู่ที่ระดับ 36.8 ในการสำรวจช่วงเดือนก.ค. 2563 จากเดิมที่ระดับ 37.4 ในการสำรวจช่วงเดือนมิ.ย. 2563 จากความกังวลที่เพิ่มขึ้นในทุกมิติการครองชีพของครัวเรือนไทยในช่วง 3 เดือนข้างหน้า (เดือนส.ค.-ต.ค. 2563) ส่วนหนึ่งมาจากกระแสความกังวลของครัวเรือนไทยต่อการแพร่ระบาดของไวรัสโควิด-19 ในประเทศระลอกที่ 2 ซึ่งเป็นผลมาจากกระแสข่าวในช่วงสัปดาห์ที่ 2 ของเดือนก.ค. 2563
โดยศูนย์วิจัยกสิกรไทย ได้ทำการสำรวจเพิ่มเติมในประเด็นเรื่องมุมมองของครัวเรือนไทยต่อสถานการณ์การแพร่ระบาดของไวรัส โควิด-19 หลังมีกระแสข่าวเรื่องจำนวนผู้ติดเชื้อใหม่ พบว่า ครัวเรือนส่วนใหญ่ที่ทำการสำรวจ 29.0% อยากให้ภาครัฐมีมาตรการสั่งปิดเฉพาะสถานที่ที่เกิดการแพร่ระบาดเท่านั้น หากพบการแพร่ระบาดของไวรัสโควิด-19 ในประเทศ
อย่างไรก็ดี เป็นที่น่าสังเกตว่าดัชนีภาวะเศรษฐกิจฯ ในช่วง 3 เดือนข้างหน้า แม้จะยังอยู่ในระดับที่สูงกว่าดัชนีภาวะเศรษฐกิจฯ ในปัจจุบันต่อเนื่องเป็นเดือนที่ 2 แต่เป็นระดับที่ต่ำกว่าช่วงก่อนเกิดสถานการณ์การแพร่ระบาดของไวรัสโควิด-19 ในประเทศค่อนข้างมาก สะท้อนให้เห็นมุมมองของครัวเรือนไทยต่อภาวะเศรษฐกิจและการครองชีพของตนเองแม้จะผ่านจุดต่ำสุดไปแล้ว แต่ภาวะเศรษฐกิจและการครองชีพของครัวเรือนยังไม่กลับคืนสู่ระดับเดิมก่อนเกิดการแพร่ระบาดของไวรัสโควิด-19 แม้ภาครัฐจะมีมาตรการผ่อนปรนสำหรับทุกกิจกรรมทางเศรษฐกิจแล้วก็ตาม
 